[{"text_idx": "#000000", "text": "\u201cNi esperas, ke C\u0302inio, kun sia kreskanta ekonomia kaj politika pezo, povas kontribui por eviti la riskon de tutmonda deflagracio\u201d"}, {"text_idx": "#000001", "text": "Marco Rizzo, 59 jarojn, estas la G\u0302enerala Sekretario de la Komunista Partio en Italio (). Diplomig\u0302ita pri politikaj sciencoj, li estas j\u0302urnalisto kaj au\u0306toro de libroj kaj publikaj\u0302oj. Filo de laboristo de Fiat Mirafiori, li naskig\u0302is kaj log\u0302is en popola kvartalo de Torino."}, {"text_idx": "#000002", "text": "Membro de la Itala Komunista Partio ekde 1981, li estis elektita kvin fojojn c\u0302e la institucioj kiel provinca konsilisto en Torino, tri fojojn kiel parlamentano c\u0302e la C\u0302ambro de Deputitoj en Romo kaj unu fojon kiel membro de la Eu\u0306ropa Parlamento. Li estis inter la fondintoj de la Partioj de la Komunista Refondado kaj de la Italaj Komunistoj, de kiuj li estis kunordiganto de la naciaj sekretariecoj kaj grupestro en la C\u0302ambro de Deputitoj kaj en la Eu\u0306ropa Parlamento."}, {"text_idx": "#000003", "text": "Plutenante supren la flagon de marksismo-leninismo, en 2009 li fondis kaj direktis politikan sperton, kiu kondukis al la rekonstruo de la Komunista Partio en Italio."}, {"text_idx": "#000004", "text": "Kamarado Marco Rizzo afable respondis al niaj demandoj pri nia komuna aktualeco kaj g\u0302iaj perspektivoj."}, {"text_idx": "#000006", "text": "Je la komenco de c\u0302i printempo la c\u0302ina Prezidanto vizitis Italion. Lau\u0306 vi, krom la programitaj ambau\u0306flankaj investoj, kian politikan direkton devus preni la kunlaboro inter Romo kaj Pekino?"}, {"text_idx": "#000007", "text": "Nia Partio interpretas la realon lau\u0306 la vidpunkto de la laborista klaso, kiun ni kredas nacia klaso. En konsidero de liaj klasinteresoj, ni taksas la internaciajn rilatojn de Italio, altnivela kapitalisma lando, kiu malgrau\u0306 la krizo, restas ekonomie signifa industria potenco kaj dau\u0306re okupas altan pozicion inter la imperiismaj potencoj."}, {"text_idx": "#000008", "text": "Principe, la Komunista Partio en Italio favoras evoluigi internaciajn rilatojn kaj kunlaboron kun iu ajn lando, sed c\u0302iam kaj nur lau\u0306 la neevitebla bazo de reciprokeco kaj egala digno de partneroj, sendepende de ilia malsama ekonomia kaj politika pezo. Bedau\u0306rinde c\u0302i tio g\u0302is nun malofte okazis. Italio ofte renkontis internaciajn malavantag\u0302ojn por la lando kaj por la itala proletaro, c\u0302efe pro la kompliceco inter la itala burg\u0302aro kaj la eksterlanda kapitalo."}, {"text_idx": "#000009", "text": "La interesoj de la laboristoj kaj de la lando ofte estis venditaj en la nomo de la provizoraj klasaj interesoj de la nacia burg\u0302aro."}, {"text_idx": "#000010", "text": "Kun la vizito de prezidanto Xi Jinping, ni esperas, ke rilatoj inter C\u0302inio kaj Italio celos efikan reciprokan profiton, egalan dignon kaj pli grandan konon kaj reciprokan komprenon. C\u0302i-lasta s\u0302ajnas al ni esti tre grava aspekto en momento, en kiu la konkurenco inter Usono kaj C\u0302inio intensig\u0302as kaj militaj nuboj kolektig\u0302as, nuntempe nur komercaj. Ni esperas, ke la bonaj duflankaj rilatoj inter niaj du landoj povos kontribui eviti la implikig\u0302on de Italio en ajna konflikto, kaj komerca kaj milita."}, {"text_idx": "#000011", "text": "De malpli g\u0302enerala vidpunkto, ni esperas plifortigi fratajn duflankajn rilatojn, respektante la reciprokajn teoriajn kaj politikajn poziciojn kaj lau\u0306 la emo de proleta internaciismo inter la KPC\u0302 kaj nia Partio, kies komuna agado grandmezure certigos la g\u0302ustan evoluon de la rilatoj inter niaj landoj, je la avantag\u0302o de la laborista klaso kaj de la laboristoj."}, {"text_idx": "#000012", "text": "C\u0302u Italio povas kaj volas, sendepende de eksteraj influoj, kapti c\u0302iujn s\u0302ancojn de kunlaboro kun C\u0302inio?"}, {"text_idx": "#000013", "text": "Itala kapitalismo eltenas militajn devontigojn, politikajn kaj ekonomiajn limojn pro sia partopreno en la NATO, la EU kaj la Eu\u0306ro. G\u0302ia au\u0306tonomio estas formale limigita de la la respekto de la kongruecoj, derivitaj de la ekzistantaj traktatoj, aliflanke libervole subskribitaj, kiuj estas la bazo de la imperiismaj aliancoj, kies Italio estas parto. La nunaj eventoj pri la disputo inter la itala Registaro kaj la Eu\u0306ropa Komisiono pri la s\u0302tata bug\u0302eto estas pruvo de tio."}, {"text_idx": "#000014", "text": "En nia lando ekzistas sektoroj de kapitalisma burg\u0302aro, kiuj konsideras C\u0302inion bonega s\u0302anco, kaj kiel merkato por siaj varoj, kaj kiel ebla fremda investanto en Italio. Aliaj sektoroj de la kapitalo, g\u0302enerale tiuj, kiuj produktas varojn kun malalta teknologia kaj noviga enhavo, perceptas C\u0302inion kiel minaco, pro timo ne povi elteni la komparon de konkurenckapablon kaj ili premas por enkonduki barierojn al eniro en la nacian kaj eu\u0306ropan merkatojn. La pozicio de itala kapitalismo rilate al C\u0302inio do ne estas unusenca, sendepende de la okazantaj fortaj internaciaj premoj. Ofte tiuj, kiuj estas liberistoj rilate al la alies merkatoj, farig\u0302as protektistoj rilate al siaj."}, {"text_idx": "#000015", "text": "Oni devas diri, ke krom la premoj de Usono, motivitaj de la konscio pri la perdo de tutmonda hegemonio, oni esprimas hezitojn kaj metas bridojn al la disvolvig\u0302o de la interkonsentoj kun C\u0302inio ankau\u0306 de ene de la EU mem. Precipe faras tion, tiuj landoj, kiuj kun C\u0302inio jam antau\u0306e subskribis ec\u0302 pli grandajn kaj postulemajn interkonsentojn. Tio dependas de la forta konkurenco inter imperiismaj landoj ankau\u0306 ene de la Eu\u0306ropa Unio."}, {"text_idx": "#000016", "text": "De la vidpunkto de la klasinteresoj de la proletaro, ni devas noti, ke c\u0302i tiu speco de interkonsento subfosas la usonan hegemonion, malfermante kontrau\u0306dirojn en la imperiisma fronto, kiujn la Komunistaj Partioj devos uzi por profitigi la laboristan klason, ne nur en Italio."}, {"text_idx": "#000018", "text": "Kia estas via opinio pri la negoca konflikto inter Usono kaj C\u0302inio kaj kiel vi jug\u0302as g\u0302enerale la sinteno de Usono en internaciaj rilatoj?"}, {"text_idx": "#000019", "text": "Usono estas konscia pri la fakto, ke g\u0302i perdas sian hegemonian rolon en la mondo, kvankam g\u0302i dau\u0306re estas timinda imperiisma potenco. G\u0302ia ekonomio estas subfosita de publika s\u0302uldo senegala en la mondo, alfrontata per preso de papera mono, de ripetig\u0302antaj krizoj pro troa produktado kaj de kreskanta malric\u0302ig\u0302o de la log\u0302antaro."}, {"text_idx": "#000020", "text": "La grandega amaso da dolaroj, enmetita sur la mondajn merkatojn kiel g\u0302enerala ekvivalento de varoj en internaciaj pagoj, fakte estas subtenata nur per milita kaj politika superregado. Pluteni tiun c\u0302i faktoron, jam en krizo, por Usono estos malfacile en la hodiau\u0306aj kondic\u0302oj. Usono jam estas defiita de g\u0302iaj tradiciaj aliancanoj, antau\u0306 c\u0302iuj la Eu\u0306ropa Unio."}, {"text_idx": "#000021", "text": "Ni do atendas pliigon de usona hegemonio je la internacia nivelo. Ni vidas g\u0302in en la enkonduko de akcizoj sur varoj importitaj de C\u0302inio, sed ec\u0302 pli en ekonomiaj sankcioj kontrau\u0306 Rusio, Venezuelo, Kubo, Demokrata Popola Respubliko Koreio kaj Irano por klopodi malfortigi tiujn landojn ekonomie kaj tiam malstabiligi ilin kaj renversi sian politikan, socian kaj ekonomian sistemojn."}, {"text_idx": "#000022", "text": "La Zono kaj Vojo: kian rolon ludas la iniciato en kunlaboroj inter C\u0302inio kaj Italio, kaj aliaj eu\u0306ropaj landoj?"}, {"text_idx": "#000023", "text": "C\u0302i tiu estas demando prefere al la kreintoj de la projekto kaj iliaj partneroj, kiuj pli bone konas siajn intencojn kaj atendojn. La c\u0302ina projekto estas interesa kaj povus ankau\u0306 havi pozitivajn efikojn por laboristoj en la rilataj landoj."}, {"text_idx": "#000024", "text": "De c\u0302i tiu vidpunkto, kiu estas fundamenta por ni, c\u0302io dependos de kiel la proletaro ebligos s\u0302ang\u0302i la potenc-ekvilibron en g\u0302ia favoro, evoluigante efikan klasan lukton por ne permesi denove ke la kapitalo alproprigos al si la avantag\u0302ojn rezultontajn de la iniciato, atingitaj per sia laboro. C\u0302i tio dependos ankau\u0306 de kiel la Komunistaj Partioj povos uzi je la profito de la laboristoj la potenciale pozitivajn kontrau\u0306dirojn, kiujn sendube la Zono kaj Vojo malfermos en la internaciaj rilatoj, g\u0302is nun dominataj de Usono."}, {"text_idx": "#000026", "text": "Kiajn projektojn (ekz. krei laborpostenojn, medioprotektado, sociaj iniciatoj ktp) vi s\u0302atus proponi kaj prilabori?"}, {"text_idx": "#000027", "text": "Mi ripetas kun ekstrema klareco, ke nia Partio celas renversi la ekzistantajn rilatojn de produktado kaj la konkeron de la povo fare de la laborista klaso. Sekve, ni pozitive taksos c\u0302iun pas\u0302on, kiu alproksimigos nin al tio kaj ajnan plibonig\u0302on, kiun povos ricevi la laborista klaso kaj la itala popolo dank\u2019al ajna formo de internacia kunlaboro, rilate al pli grandaj, pli stabilaj kaj kvalifikitaj laborpostenoj, pli bonaj salajroj, pli granda sekureco dum la laboro, respekto de la medio, ekspansio de la sindikataj kaj politikaj rajtoj de la laboristoj, pli bona kvalito de iliaj vivoj, konsciante pri la fakto, ke nur la socialismo povos garantii stabilecon al c\u0302io c\u0302i kaj eviti inversigon de la povekvilibro inter la klasoj."}, {"text_idx": "#000028", "text": "Dank\u2019al nia kapablo praktiki la klasbatalon, ni certigos, ke c\u0302i tiu formo de internacia kunlaborado iros en c\u0302i tiun direkton kaj ne en alian kaj, ankau\u0306 pro tio, ni volas dialogi kun la C\u0302ina Komunista Partio, kun kiu ni pretas, ekde nun, diskuti c\u0302iujn politikajn, kulturajn kaj praktikajn aspektojn de nia reciproka intereso."}, {"text_idx": "#000030", "text": "La kolizio inter la diversaj interesoj hodiau\u0306 en la mondo estas kaj c\u0302iam estos pli serioza. La eskalado de la klasbatalo ankau\u0306 je internacia nivelo estas antau\u0306 c\u0302iuj okuloj. La usona ekonomia potenco, bazita sur la superregado de la dolaro, estas subfosita de pli kaj pli gravaj faktoroj kaj ja c\u0302efe subtenata de la milita superregado."}, {"text_idx": "#000031", "text": "Historio montras, ke forta sed malkreskanta potenco kompare kun aliaj emerg\u0302aj potencoj povas kau\u0306zi tutmondajn konfliktojn klopodante konservi sian hegemonian rolon. Kio povos eviti tion? Certe ne la \"kolomboj\" de usonaj rondoj, kiuj foje estas pli militemulaj ol la \"falkoj\" kaj estas c\u0302iukaze la esprimo de malsamaj sektoroj de la sama kapitalisma burg\u0302aro en krizo."}, {"text_idx": "#000032", "text": "Ni esperas, ke C\u0302inio, kun sia kreskanta ekonomia kaj politika pezo, povu kontribui por eviti la riskon de tutmonda deflagracio. Se ni do parolas pri kio devus esti, evidente ankau\u0306 por C\u0302inio, kiel por la tuta mondo, kun la optimismo de la volo, kiu diferencigas nin, ni antau\u0306vidas komunistan estontecon."}, {"text_idx": "#000034", "text": "Kia estas Via opinio pri la ekonomia disvolvo de C\u0302inio en la pasintaj jaroj?"}, {"text_idx": "#000035", "text": "La statistikoj kaj indikiloj, kiujn ni konas, montras konsiderindan ekonomian evoluon, sed la C\u0302KP ne kas\u0302as la ekziston de malegalecoj. La problemo pri la konstruado de socialismo en lando, kiu origine estis postrestinta de ekonomia vidpunkto, estas procezo ne sen seriozaj malekvilibroj."}, {"text_idx": "#000036", "text": "Celo de la socialismo ne estas la kreskado de komerca produktado, sed la kreskado de la bonfarto de la homoj, la kontentigo de g\u0302iaj materiaj kaj spiritaj bezonoj en esenca libereco, egaleco kaj socia justeco."}, {"text_idx": "#000037", "text": "Granda ekonomia pliig\u0302o estas la necesa bazo por pliigi la rimedojn destinitajn al c\u0302io c\u0302i, kondic\u0302e ke, male al kio okazas en kapitalismaj landoj, la ric\u0302eco produktita estu uzata por sociaj celoj kaj ne direktita en privatajn manojn. Estas c\u0302i tiuj celoj, kiuj igas la socialismon garantianto de la homa civilizacio, hodiau\u0306 minacata en sia ekzisto mem de la g\u0302enerala malkresko de la kapitalismo. Hodiau\u0306 pli ol iam ajn la vortoj de Markso estas veraj: \"au\u0306 socialismo, au\u0306 barbareco\"."}, {"text_idx": "#000038", "text": "Kion povus lerni la italaj politikaj gvidantoj de iliaj c\u0302inaj kolegoj?"}, {"text_idx": "#000039", "text": "Ni volas respondi al c\u0302i tiu demando kun la vortoj de Antonio Gramsci, kiu diris: \"historio instruas, sed ne havas lernantojn\". La politikaj gvidantoj en Italio nuntempe atingis la plej malaltan nivelon de sia ne elstara historio."}, {"text_idx": "#000040", "text": "C\u0302i tio okazas c\u0302ar hodiau\u0306 politikaj decidoj ne plu dependas de parlamentoj au\u0306 registaroj, sed de la estroj de grandaj transnaciaj monopoloj kaj grandaj privataj bankoj, dum leg\u0302donaj kaj plenumaj organoj transformig\u0302is en kompensoc\u0302ambroj de ekonomiaj interesoj konkurantaj inter ili kaj en sonkestoj de decidoj aliloke prenitaj, g\u0302enerale de neelektaj kaj mem-proklamitaj korpoj, kiel la Internacia Mona Fondo, la Internacia Banko por Rekonstruado kaj Evoluado, la Eu\u0306ropa Centra Banko, la Eu\u0306ropa Komisiono, la Konsilio de Eu\u0306ropo, la Organizo por la Sekureco kaj la Kunlaboro en Eu\u0306ropo kaj la NATO, c\u0302iuj esprimantaj la povon de la granda monopola kapitalo, kies interesojn ili celas."}, {"text_idx": "#000041", "text": "Sekve la politikaj reprezentantoj estas selektitaj surbaze de la sola kriterio de \"fideleco\" al la povo de la kapitalo. Ili ne estas portantoj de au\u0306tonoma penso, sed ili estas nuraj plenumantoj heterodirektitaj. C\u0302u ni povas pensi, ke ili kapablas au\u0306 volas lerni ion alian ol la kapablo konservi por si mem la privilegiojn, kiujn la burg\u0302a povo donas al ili, tial ke ili estas \"kreintoj de la pasiva konsento de la amasoj\", kiel, denove, diras Gramsci?"}]